Strømsbu videregående skole

Strømsbu videregående skole er en tidligere videregående skole i Arendal. Skolen var den største yrkesfaglige skolen i Aust-Agder, med 180 ansatte og cirka 800 elever fordelt på 6 utdanningsprogram og 7 studieretninger det siste året før den ble nedlagt.


== Historie ==
Skolen hadde ved avviklingen to avdelinger, en avdeling på Strømsbu, som tidligere var delt i Arendal Husmorskole og Arendal Yrkesskole, og en avdeling på Fløyheia, som tidligere var Arendal Sjømannsskole som besto av Arendal Kokk- og Stuertskole, Arendal Maskinistskole, Arendal Navigasjons- og Radioskole og Arendal Tekniske Fagskole.


=== Arendal Husmorskole ===
Husmorskolen ble startet i 1925 i midlertidige lokaler i Nesbakken i Arendal med 12 elever, etter initiativ fra Arendal Husmorforening. Arendal kommune overtok skolen i 1939, og skolen gikk over til Aust-Agder fylkeskommune i 1964. På 1960-tallet byttet den navn til «Arendal fagskole i husstell», men gikk i ti-år etter dette fremdeles på folkemunne under navnet Arendal Husmorskole. Fra 1930 til 1976 holdt skolen til på Langsæ gård, og den flyttet så til nye lokaler på Strømsbu, hvor den etter hvert ble en del av det videregående skolesystemet og fikk navnet «Strømsbuveien videregående skole». Fra 1941 til 1945 var den midlertidig på Møllers Asyl barnehage da tyske okkupanter brukte skolelokalene. Skolen ble slått sammen med Arendal Yrkesskole 1. august 1994, og fikk navnet «Strømsbu videregående skole».


=== Arendal Yrkesskole ===
Skolen ble etablert i 1937 i en brakke på Strømsbusletta som et snekkerkurs for arbeidsledig ungdom. Under andre verdenskrig ble kurset utvidet med en mekanisk grunnkursklasse i bilverkstedet til Henning Stæger-Holst i Engekjærdalen i Barbu. Etter krigen ble de to klassene sammenslått under en administrasjon og fikk navnet «Arendal Yrkesskole». Skolen fikk nye lokaler på Strømsbu i 1962. Samtidig overtok Aust-Agder fylkeskommune skolen. Det kom så nye bygg til i 1964 og 1976. 1. august 1994 ble skolen slått sammen med «Strømsbuveien videregående skole» og fikk navnet «Strømsbu videregående skole».


=== Arendal Sjømannsskole ===

I perioden 1849–1880 eksisterte det en privat sjømannsskole i Arendal, startet på initiativ fra Arendal sjømannsforening. Denne skolen måtte stenge grunnet lavt elevantall. I 1908 ble imidlertid Arendals offentlige sjømannsskole opprettet med kommunale og statlige midler. Denne skolen holdt til i Barbu frem til den nye sjømannsskolen stod ferdig på Fløyheia. 
Arendal kokk og stuertskole ble innviet 10. desember 1954, og i 1956 var lokalene for skippere, styrmenn og radioskolens elever ferdig. Sistnevnte avdeling ble innviet 30. mars 1957, og regnes som skolens offisielle åpningsår. Det tredje byggetrinnet, som besto av Arendal Maskinistskole, ble innviet 20. mars 1960.
Drivkraften bak byggingen av skolen var skipsreder Arnt J. Mørland, som ble utnevnt til Ridder av 1. klasse av St.Olavs Orden, blant annet grunnet sin innsats for etablering av skolen. Skolen gikk fra 1994 under navnet Arendal maritime videregående skole (AMVS), før den ble slått sammen med Strømsbu videregående skole i 2004.
Etableringer og sammenslåinger av skoler på Fløyheia siden 1954:

1954: Arendal Kokk- og Stuertskole blir innviet
1957: Arendal Navigasjons- og Radioskole blir innviet
1960: Arendal Maskinistskole blir innviet
1969: Arendal Tekniske Fagskole blir etablert
1980: Agder Maritime Høgskole blir etablert og overført til staten. Avgangsklasene innen navigasjon, maskinfag og elektro blir overført til høyskolen (AMH).
1983: Arendal Navigasjons- og Radioskole, Arendal Maskinistskole og Arendal Tekniske Fagskole slås sammen til Arendal Maritime Tekniske Skole (AMTS).
1989: De siste skipper- og maskinistklassene forsvinner fra Agder Maritime Høgskole, men Arendal Maritime Tekniske Skole tilbyr skipsfører- og maskinsjef-utdanning noen år til.
1989: Agder Maritime Høgskole starter førskolelærerutdanning, i samarbeid med Kristiansand Lærerhøgskole. Senere blir det også gjennomført studier i småskolepedagogikk og praktisk-pedagogisk utdanning for yrkeslærere noen få år.
1994:Arendal kokk- og stuertskole blir stått sammen med Arendal maritime tekniske skole. Nytt navn blir Arendal maritime videregående skole.
2004: Arendal maritime videregående skole slås sammen med Strømsbu videregående skole. Skolen blir hetende Strømsbu videregående skole.


== Nedlegging ==
I 2012 ble skolen nedlagt og erstattet av den nybyggede Sam Eyde videregående skole på Myra.


== Litteratur ==
Aksel Ongre: Sjømannsskoler i Arendal med hovedvekt på tiden fra 1849 til 2005. Trykt i Arendal historielags årbok Sånn var det 2018.


== Arkivene ==
Arkivene etter Strømsbu videregående skole og dets forløpere befinner seg på Kuben i Arendal.


== Eksterne lenker ==
Offisielt nettsted 
Arkiv etter Strømsbu videregående skole på Arkivportalen
Arkiv etter Arendal husmorskole på Arkivportalen
Arkiv etter Arendal fagskole i husstell på Arkivportalen
Arkiv etter Arendal yrkesskole på Arkivportalen
Arkiv etter Arendals offentlige sjømannskole på Arkivportalen
Arkiv etter Strømsbuveien videregående skole på Arkivportalen
Arkiv etter Arendal offentlige sjømannsskole på Arkivportalen
Arkiv etter Arendal maritime tekniske fagskole på Arkivportalen
Arkiv etter Arendal maritime videregående skole på Arkivportalen
Arendal kommune – Ukas postkort uke 47: Sjømannsskolen